CELEX: 62013CN0086
Language: et
Date: 2013-02-20 00:00:00
Title: Kohtuasi C-86/13: 20. veebruaril 2013 esitatud hagi — Euroopa Komisjon versus Euroopa Liidu Nõukogu

27.4.2013   
            
            
               ET
            
            
               Euroopa Liidu Teataja
            
            
               C 123/12
            
         20. veebruaril 2013 esitatud hagi — Euroopa Komisjon versus Euroopa Liidu Nõukogu
   (Kohtuasi C-86/13)
   2013/C 123/19
   Kohtumenetluse keel: prantsuse
   
      Pooled
   
   
      Hageja: Euroopa Komisjon (esindajad: J. Currall, D. Martin, J.-P. Keppenne)
   
      Kostja: Euroopa Liidu Nõukogu
   
      Hageja nõuded
   
   
               —
            
            
               tühistada nõukogu 20. detsembri 2012. aasta otsus keelduda vastu võtmast komisjoni ettepanekut nõukogu määruse kohta, millega kohandatakse alates 1. juulist 2012 Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente;
            
         
               —
            
            
               mõista kohtukulud välja Euroopa Liidu Nõukogult.
            
         
      Väited ja peamised argumendid
   
   Komisjon esitab oma hagi põhjendamiseks kolm väidet.
   Esimese väite kohaselt on rikutud personalieeskirjade artikleid 64 ja 65 ning XI lisa artikleid 1, 3 ja 10, kuna olukorras, kus komisjon ei olnud XI lisa artikli 10 erandiklausli kohaldamise ettepanekut esitanud, oli nõukogu kohustatud enne 31. detsembrit 2012 vastu võtma XI lisa artikli 3 alusel komisjoni esitatud ettepaneku Euroopa Liidu ametnike ja muude teenistujate töötasude ja pensionide iga-aastase kohandamise kohta. Nõukogul puudub pädevus võtta vastu otsus, milles sisuliselt kohaldatakse artiklit 10 ilma komisjoni asjakohase ettepanekuta ja kaasamata parlamenti, kes on artikli 10 kohaselt kaasseadusandja.
   Teise väite kohaselt on rikutud personalieeskirjade artiklit 64 ning XI lisa artikleid 1 ja 3, kuna nõukogu, olles selleks küll kohustatud, ei võtnud vastu töötasude ja pensionide suhtes kohaldatavaid uusi paranduskoefitsiente, mille komisjon välja pakkus, et tagada ametnike ja pensionäride võrdne kohtlemine, olenemata nende teenistus- või elukohast.
   Kolmanda väite kohaselt puudub igasugune põhjendus, kuna nõukogu vaid tuvastas, et komisjoni ettepaneku vastuvõtmiseks XI lisa artikli 3 alusel puudub kvalifitseeritud häälteenamus, selgitamata, miks ta sellest kõrvale kaldub. See väide puudutab nii töötasude ja pensionide kohandamist kui ka uute paranduskoefitsientide vastuvõtmist.